Zenička Hitna pomoć tokom pandemije bilježi manji broj pacijenata

Tokom pandemije korona virusa Služba hitne medicinske pomoći Doma zdravlja Zenica bilježi nešto manje pacijenata.

„Otprilike od 70 do 80 pacijenata tokom 24 sata pregledamo, a najviše pregleda i terena bilježimo u večernjim satima jer tada ne rade porodične ambulante i dječiji dispanzer“, kaže nam doktorica Aida Muhić, dežurni ljekar ove službe. „U našu službu sugrađani se uglavnom javljaju zbog iznenadnog pogoršanja trenutnog stanja ili hronične bolesti. Za ovo doba je karakteristično pogoršanje srčanih tegoba, zatim određena kožna oboljenja odnosno osipi na koži kao i ubodi insekata“, ističe doktorica Muhić.

„Najviše savjeta dajemo i putem telefona a otkako pacijenti prolaze kroz trijažni punkt odmah ih upute u službu u koju treba da se jave tako da je to razlog zbog kojeg bilježimo nešto manji broj pacijenata“. Obzirom da su proteklih dana zabilježene izuzetno visoke temperature i sparno vrijeme doktoricu Muhić pitali smo za savjet. „Ne kretati se u najtoplijem dijelu dana, hronični bolesnici obavezno piti svoju redovnu terapiju, po mogućnosti jesti što više svježe pripremljenu hranu, voće i povrće i što više tečnosti“, to su uglavnom savjeti koji se preporučuju ne samo hroničnim bolesnicima nego svim građanima koji žele ugodno i lijepo provesti ljeto. „Konstantno jačanje imuniteta i vođenje zdravog života su terapija za dobar i kvalitetan život“, dodala je na kraju doktorica Aida Muhić, dežurni ljekar Službe hitne medicinske pomoći Doma zdravlja Zenica.